text: Per Winkel
  
  publiceret: 2011-07-18 05:08:04+02:00
  Per Winkel, 23.8.1906-31.8.1992, officer. Født på Frbg. W. blev sekondløjtnant 1929, premierløjtnant s.å., kaptajnløjtnant 1935, kaptajn 1940, oberstløjtnant 1949, oberst 1954 og generalmajor 1962. Fra 1931 gjorde han tjeneste ved livgarden, samtidig var han 1931-37 skoleforstander ved kongens livjægerkorps. Han var adjudant ved 3. livgardebataljon 1932-34 og adjudant ved livgardens stab 1936-39, og derefter på generalstabskursus 1940-41, hvorpå han blev beordret til tjeneste i generalstabens efterretningssektion hvor han snart under oberstløjtnant E. M. Nordentofts ledelse arbejdede med denne sektions såvel legale som illegale sager, herunder videregivning af de indsamlede oplysninger til de allierede via den engelske legation i Stockholm. Formelt skulle W. pleje den indenlandske militære efterretningstjeneste på Sjælland og Lolland-Falster. Efter 29.8.1943 lod han sig internere sammen med hærens øvrige officerer. Interneringen ophørte i slutningen af okt.s.å. hvorefter W. tog til Stockholm hvor flere af efterretningstjenestens officerer allerede opholdt sig. I nov.s.å. var W. illegalt i Danmark for at instruere Svend Truelsen der skulle videreføre efterretningsarbejdet til fordel for de allierede. W. tog tilbage til Stockholm og blev knyttet til den der etablerede danske militære efterretningstjenestes særlige bearbejdningsafdeling, som W. efterhånden overtog ledelsen af. Efter krigen fortsatte W. arbejdet i efterretningstjenesten og var 1948-50 chef for generalstabens efterretningssektion. 1951-54 var han chef for 1. livgardebataljon og ved region VI 1954-56. Han gjorde derefter tjeneste ved NATO hovedkvarteret i Oslo 1956-59, var chef for livgarden 1959-62, generalinspektør for infanteriet 1962-67 og hærinspektør 1967-71. Efter sin afsked af linjen har W. været leder af jernbanebeskyttelsen ved DSB 1971-77. 1940-46 var han medlem af bestyrelsen for Det krigsvidenskabelige selskab og var 1971-75 præsident for De danske garderforeninger. Siden 1965 har han været knyttet til arbejdet med ordningen af den militære efterretningstjenestes særlige arkiv fra 1940-45 og har herunder virket som konsulent i forbindelse med den videnskabelige udnyttelse af dette arkiv. W. har i sit alsidige militære virke været en vellidt og praktisk indstillet officer. Hans rolige og velafbalancerede gemyt viste sig under besættelsen at være et aktiv for det militære efterretningsarbejde. -Kammerjunker 1932. Kammerherre 1960.
  Forældre: premierløjtnant, senere oberstløjtnant Ove Halfdan W. (1876-1946) og Magdalene Kjellerup Tage-Hansen (1882-1932). Gift 14.10.1936 i Kbh. (Kastelsk.) med gymnastiklærer Regitze Therese Keyper, født 24.3.1910 i Herlufsholm, d. af oberstløjtnant Rudolf Poul Jacob K. (1880-1973) og Alice Vilhelmine Baumann (1881-1982).
  R. 1948. R.1 1954. K.2 1962. K.1 1966.
  Foto.
  J. Hæstrup: Hemmelig alliance I, 1959. Helge Klint: Efterretningstjenesten og hærens illegale transporttjeneste, 1977. Hans Kirchhoff: Augustoprøret 1943 I-III, 1979. Palle Roslyng-Jensen: Værnenes politik – politikernes værn, 1980. – Levnedsberetning i ordenskapitlet.